**5/2017. (XI. 20.) MÜK szabályzat
az ügyvédi tevékenységet gyakorlók névhasználatának részletes szabályairól**[[1]](#footnote-1)

A Magyar Ügyvédi Kamara teljes ülése az ügyvédi tevékenységről szóló 2017. évi LXXVIII. törvény (a továbbiakban: Üttv.) 158. § (1) bekezdés 2. pontjában kapott felhatalmazás alapján,

a 6. pont tekintetében a Magyar Ügyvédi Kamara Alapszabálya IV.20. pont 2. alpontjában kapott felhatalmazás alapján,

valamint az Üttv. 208. § (21) bekezdése alapján,az Üttv. 157. § (2) bekezdés e) pontjában foglalt feladatkörében eljárva a következő szabályzatot hozza:

**1. Általános elvek**

1.1. Jelen szabályzat alkalmazása során érvényesülnie kell a névvalódiság, valamint a névkizárólagosság követelményeinek.

1.2. A névvalódiság követelménye értelmében az ügyvédi tevékenység gyakorlása során használt elnevezésben (a továbbiakban: kamarai névben) nem szerepelhet olyan kifejezés, amely az ügyvédi tevékenység gyakorlója személyét, működési formáját vagy tagját illetően megtévesztésre alkalmas.

1.3. A névkizárólagosság követelménye értelmében az ügyvédi tevékenység gyakorlója kamarai nevének más, korábban Magyarország területén ügyvédi kamarai nyilvántartásba vett kamarai névtől – a kamarai név ügyvédi kamarai nyilvántartásból való törlésétől számított hat hónapig – olyan mértékben különböznie kell, hogy azzal ne legyen összetéveszthető. Eltérő írásmód és azonos kiejtés esetén sem sérül a névkizárólagosság elve.

1.4. E szabályzatot a kamarai jogtanácsosokra és a jogi előadókra nem kell alkalmazni.

1.5. E szabályzat rendelkezéseit a személyiségi jogokra vonatkozó szabályokkal együtt, azokkal összhangban kell értelmezni és alkalmazni.

**2. A természetes személy kamarai neve**

2.1. A természetes személy kamarai neve tartalmazza

a) amennyiben azzal rendelkezik, doktori címét, valamint

b) választása szerint a személyazonosításra alkalmas igazolványában szereplő családi és utónevét vagy születési családi és utónevét.

2.2. Ha a 2.1. pont b) alpontja szerinti név használata a névkizárólagosság követelményébe ütközne, a területi kamara csak a 2.3. pont alkalmazásával képzett kamarai név használatát engedélyezheti.

2.3. A területi ügyvédi kamara a 2.1. pont b) pontja szerinti név használata helyett – ha annak indokait a kérelmező legalább valószínűsíti – engedélyezheti:

a) a bejegyzéskor vagy a névhasználat engedélyezéskor hatályban lévő jogszabályok szerint felvehető bármely házassági név,

b) az ügyvéd anyjának leánykori vezetékneve és saját utóneve,

c) további utónév felvétele vagy elhagyása mellett a 2.1. pont b) pontja szerinti név,

d) megkülönböztető helyiségnév vagy a vezetéknevet közvetlenül megelőzően vagy követően megkülönböztető betűtoldat mellett a 2.1. pont b) pontja szerinti név, vagy

e) a személyazonosításra alkalmas igazolványában szereplő tudományos fokozat feltüntetése mellett a 2.1. pont b) pontja szerinti név

használatát, ha az nem ütközik a névvalódiság és a névkizárólagosság elvébe.

2.4. Az ügyvédi tevékenység gyakorlásával összefüggő névviselés során az ügyvédi tevékenység gyakorlásának a formájára hivatkozni kell, és nem hivatkozható rendfokozat, nemesi, egyéb rang vagy cím.

2.5. Az ügyvédjelölt és az alkalmazott ügyvéd kamarai nevének a doktori cím nélkül is különböznie kell más, korábban Magyarország területén ügyvédi kamarai nyilvántartásba vett ügyvéd, alkalmazott ügyvéd és ügyvédjelölt kamarai nevétől.

**3. Az ügyvédi iroda névhasználata**

3.1. Az ügyvédi iroda neve tartalmazza

a) egy vagy több tagjának

aa) a jelen szabályzat alapján használható, a 2.1. pont b) pontja vagy 2.3. pontja szerint engedélyezett nevét vagy

ab) viselt vagy születési családi nevét, valamint

b) az „ügyvédi iroda”, kizárólag európai közösségi jogászokból álló ügyvédi iroda esetén az „európai közösségi jogászi iroda” kifejezést.

3.2. Az ügyvédi iroda neve a 3.1. pont a) pont aa) alpontja szerinti név előtt tartalmazhatja a doktori címet. A doktori cím feltüntetése nem minősül megkülönböztető jelzésnek a névkizárólagosság szempontjából.

3.3. Társas ügyvédi iroda neve a 3.1. pont a) és b) pontja szerinti elemek között tartalmazhatja a „társa” vagy „társai” kifejezést.

3.4. Többszemélyes ügyvédi iroda jogosult kizárólag a tagjai kamarai nevében feltüntetett vezetéknevek kezdőbetűiből képzett mozaikszóból, valamint az „ügyvédi iroda” kifejezésből álló rövidített név használatára.

3.5. Az ügyvédi iroda tagváltozás esetén jogosult megtartani a korábban jogszerűen használt nevét, kivéve, ha

a) az a korábbi tag, akinek a neve szerepelt az ügyvédi iroda nevében, más ügyvédi irodában vagy más működési formában folytatja ügyvédi tevékenységét,

b) a korábbi tag vagy halála után az örökösei a névhasználat ellen tiltakoznak, vagy

c) az a 3.6. pontba ütközik.

3.6. Az ügyvédi iroda a vagyoni taggá váló tag nevét akkor használhatja, ha

a) a vagyoni tag ügyvédi tevékenységet ügyvédként nem folytat, vagy

b) az egyszemélyes ügyvédi iroda tagja működési formaváltása vagy egyéni ügyvéddé válása miatt válik vagyoni taggá, mindaddig, amíg ismételten ügyvédi iroda tagjaként nem folytatja ügyvédi tevékenységét.

**4. A külföldi jogi tanácsadói, európai közösségi jogászi, alkalmazott európai közösségi jogászi tevékenységgel kapcsolatos névhasználat**

4.1. A külföldi jogi tanácsadó tevékenysége során – a külföldi jogi tanácsadói minőségére utalással – a bejegyzésének államában nyilvántartott formában használhatja a saját nevét és külföldi ügyvédi irodája nevét.

4.2. Az európai közösségi jogász és az alkalmazott európai közösségi jogász az Üttv. 77. § (1) bekezdése szerinti szakmai megnevezését működési forma megjelölése mellett vagy helyett szerepeltetheti, és ezt követően kell feltüntetnie az Üttv. 77. § (1) bekezdése szerinti további elemeket.

4.3. Az alkalmazott európai közösségi jogász kamarai nevének a doktori cím nélkül is különböznie kell más, korábban Magyarország területén ügyvédi kamarai nyilvántartásba vett európai közösségi jogász kamarai nevétől.

4.4. Az ügyvéd és az ügyvédi iroda a külföldi együttműködő partner ügyvédi irodájának (a továbbiakban: partner iroda) nevét csak akkor használhatja, ha a partner iroda tagja vagy alkalmazottja vele együttműködő vagy vele tagsági jogviszonyban álló külföldi jogi tanácsadó vagy európai közösségi jogász.

4.5. Annak az ügyvédi irodának a neve, amelynek európai közösségi jogász tagja van vagy vele együttműködésben áll, tartalmazhatja az európai közösségi jogász nevét, vagy annak a valamely EGT államban bejegyzett ügyvédi társulásnak az idegen nyelvű megnevezését, amellyel az ügyvédi irodának együttműködési szerződése áll fenn, és amelynek tagja vagy alkalmazottja az ügyvédi irodával együttműködő vagy abban tag európai közösségi jogász.

4.6. Annak az ügyvédi irodának a neve, amely alkalmazott európai közösségi jogászt foglalkoztat, tartalmazhatja annak a valamely EGT államban bejegyzett ügyvédi társulásnak az idegen nyelvű megnevezését, amelynek tagja vagy alkalmazottja az ügyvédi iroda által foglalkoztatott alkalmazott európai közösségi jogász, és amellyel az ügyvédi irodának az együttműködési szerződése áll fenn.

**5. Névhasználat ügyvédi társulás esetén**

5.1. Az ügyvédi társulás nevére e szabályzatnak az ügyvédi iroda nevére vonatkozó rendelkezéseit kell alkalmazni azzal, hogy

a) az „ügyvédi iroda”, illetve az „európai közösségi jogászi iroda” kifejezés helyett az „ügyvédi társulás” kifejezést kell alkalmazni, továbbá

b) az ügyvédi társulás, illetve az ügyvédi iroda nevének az „ügyvédi társulás”-ra, „ügyvédi irodára”, illetve „európai közösségi jogászi irodára” való utalás nélkül is különböznie kell a már korábban ügyvédi kamarai nyilvántartásba bejegyzett ügyvédi iroda, illetve ügyvédi társulás nevétől.

5.2. Az ügyvédi tevékenység gyakorlója az ügyvédi tevékenység gyakorlása során kamarai neve – ügyvédi irodai tagság esetén az ügyvédi iroda neve – feltüntetése mellett feltüntetheti fennálló ügyvédi társulási tagságát.

5.3. Az ügyvédi társulási tagság feltüntetése nem minősül megkülönböztető jelnek a névkizárólagosság szempontjából.

5.4. Az ügyvédi tevékenység gyakorlója az ügyvédi társulási tagsága megszűnését követően nem kelthet magatartásával vagy mulasztásával ezzel ellentétes látszatot.

**6. Ügyvédi tábla, névjegy, levélpapír és bélyegző használata**

6.1. Az ügyvéd vagy ügyvédi iroda működési helyét (az irodahelyiség megfelelőségéről szóló szabályzatban meghatározottak szerint) névtáblával köteles megjelölni. A névtábla nem lehet megtévesztő.

6.2. Az ügyvéd vagy az ügyvédi iroda névtábláján feltüntethető:

6.2.1. ügyvédi (vagy ügyvédi irodai) minőség, az ügyvéd vagy az ügyvédi iroda által használt, a hivatáshoz méltó logó, illetve a paragrafusjel, ügyvédi iroda esetén a tagok neve,

6.2.2. szakmai specializációja,

6.2.3. irodája, alirodája, fiókirodája címe, elérhetőségei és félfogadási ideje, valamint weboldala,

6.2.4. azzal a területi kamarával fennálló tagsági viszony, amelynek az ügyvéd tagja, a területi kamara hivatalos címere,

6.2.5. külföldi jogi tanácsadóval, illetve külföldi jogi tanácsadó irodájával való együttműködés, továbbá európai közösségi jogász alkalmazása, illetve európai közösségi jogásszal vagy irodájával való együttműködése esetén e külföldi kapcsolat léte,

6.2.6. az ügyvédi társulási tagság.

6.3. Ügyvédi névjegyen a névtáblán feltüntetett adatok, az ügyvéd, illetve az ügyvédi iroda adószáma és bankszámlaszáma közölhetőek.

6.4. Az ügyvédi levélpapíron és a honlap impresszumában a névtáblán feltüntetett adatok közölhetőek, valamint megállapodás alapján az együttműködő, illetve társult belföldi ügyvédi irodák neve, címe és telefonszáma, továbbá az ügyvéd vagy az ügyvédi iroda adószáma, bankszámlaszáma.

6.5. Ügyvédi nedves bélyegzőn az ügyvéd, illetve az ügyvédi iroda kamarai bejegyzése szerinti neve, címe tüntethető fel, de feltüntethető az ügyvédi iroda rövidített neve, az ügyvéd, illetve az ügyvédi iroda telefonszáma, bankszámlaszáma, e-mail címe, adószáma, valamint az ügyvéd kamarai azonosító száma vagy az ügyvédi iroda kamarai nyilvántartási száma is.

6.6. Az ügyvédi szárazbélyegzőn az ügyvéd neve, ügyvédi mivolta, az ügyvédi kamara neve és jelvénye, továbbá kamarai azonosító száma tüntetendő fel.

6.7. Ha az ügyvédi tevékenység gyakorlója vagy annak valamely tagja az Üttv. 3. § (1) bekezdés szerinti tevékenység folytatására jogosult, az e szabályzat szerinti névhasználata során jogosult e tevékenységére utalni.

**7. Hatályba léptető és átmeneti rendelkezések**

7.1. Ez a szabályzat 2018. január 1-jén lép hatályba.

7.2. Az ügyvédi kamara által engedélyezett ügyvédi névnek kell tekinteni az ügyvédi tevékenység gyakorlójának a jelen szabályzat hatálybalépése napján ügyvédi kamarai nyilvántartásba bejegyzett nevét. Az ügyvédi tevékenység gyakorlója a jelen szabályzat hatályba lépése napján ügyvédi kamarai nyilvántartásba bejegyzett nevét, valamint az ügyvédi társulás a jelen szabályzat hatályba lépésekor a bejelentett társulási megállapodásában szereplő nevét – a 7.3. pontban meghatározott kivétellel –, ha az megfelel a névvalódiság követelményének, változtatás nélkül jogosult tovább használni, azonban a név bármilyen a hatályba lépést követő módosítására a jelen szabályzat rendelkezéseit alkalmazni kell.

7.3. Az az ügyvédi tevékenységet gyakorló természetes személy, akinek ügyvédi kamarai nyilvántartásba bejegyzett kamarai neve azonos valamely ügyvédi kamarai nyilvántartásba korábban bejegyzett ügyvédi tevékenységet gyakorló természetes személy kamarai nevével, a kamarai neve megváltoztatásáig választása szerinti megkülönböztető település- vagy megyenevet köteles használni, kivéve, ha az érintett ügyvédi tevékenység gyakorlók erről eltérően állapodnak meg.

7.4. Hatályát veszti az ügyvéd és az ügyvédi iroda névhasználatáról szóló 5/1999. (III. 1.) MÜK szabályzat, valamint az ügyvéd és az ügyvédi iroda névhasználatáról szóló 5/1999. (III. 1.) MÜK szabályzat módosításáról és a módosítással egységes szerkezetbe foglalásról szóló 1/2008. (X. 27.) MÜK szabályzat.

|  |  |
| --- | --- |
| *Dr. Bánáti János elnök* | *Dr. Fekete Tamás*  *főtitkár* |

1. A szabályzatot a Magyar Ügyvédi Kamara a 2017. november 20-i napján megtartott teljes ülése fogadta el. [↑](#footnote-ref-1)